**N O T Ă**

În pofida demersurilor constante ale ambasadei României la Varșovia, pentru anii 2014 și 2015, Polonia nu a fost selectată în vederea participării firmelor românești la târguri cu finanțare parțială de la bugetul statului. De asemenea, propunerile ambasadei de organizare a unor evenimente economice importante în Polonia, cu participare de firme românești, au fost întâmpinate cu reținere și lipsă aproape totală de implicare din partea instituțiilor și organizațiilor promoționale din România.

Asociațiile profesionale motivează acest fapt prin lipsa de interes a firmelor pentru aceasta piață și orientarea către alte direcții. Considerăm, însă, că această interpretare contravine atât realității și potențialului semnificativ al relației cu Polonia, cât și voinței politice a României la toate nivelurile, în special al Primului-Ministru, Polonia fiind considerată un model de urmat pentru țara noastră, pe multiple paliere. Subliniem, totodată, capacitatea de absorbție a unei piețe de 38 milioane locuitori și a unei economii eficiente, care a reușit să evite efectele crizei din restul Europei.

Menționăm că, în lipsa colaborării din partea instituțiilor și organizațiilor de profil din România, ambasada a fost nevoită să organizeze exclusiv prin forțe proprii misiuni economice și participări ale firmelor românești la manifestări din Polonia, concluzionând că, în fapt, există interes din partea acestora pentru piața poloneză. Exemplificăm cu: crearea *Clubului de Afaceri România - Polonia î*n noiembrie 2013 (22 membri atrași din România); participare la *Summit-ul Economic România – Polonia* de la Lodz – noiembrie 2013 (20 firme și entități din România); participare la târgul internațional feroviar TRAKO – septembrie 2013; viitoarea participare la Congresul European al IMM-urilor și seminarul dedicat României – 22 – 25 septembrie 2014 (10 firme romanești confirmate până în prezent); participări individuale la târguri și expoziții.

Având în vedere necesitatea unei prezențe active și constante pe piața poloneză pentru valorificarea potențialului de creștere a exporturilor românești și atragerea de investiții din această țară, am aprecia sprijinul Ministerului Economiei și al Consiliului de Export pentru includerea cu prioritate a Poloniei în lista participărilor cu pavilion național la târguri și expoziții, precum și pentru implicarea instituțiilor și organizațiilor românești de profil în organizarea, în viitor, de evenimente dedicate promovării României și a relațiilor economice româno-polone.

Alăturat, prezentăm lista celor mai importante manifestări expoziționale organizate în Polonia.

 Ambasada României la Varșovia